**Vedtægter for Betaniaforeningen i Danmark   
CVR-nr. 72 45 86 13**

**Vedtaget af Metodistkirkens Årskonference [2020]**

**Stiftelse   
§ 1.**   
Betaniaforeningen er en selvejende institution oprettet i 1907 af Metodistkirken i Danmark.

**Navn og hjemsted   
§ 2.**   
Foreningens navn er Betaniaforeningen i Danmark.   
Foreningens hjemsted er Århus Kommune.

**Formål   
§ 3.**   
Betaniaforeningens formål er at drive sociale institutioner samt yde støtte til alle former for socialt arbejde, herunder at yde støtte til menighedsdiakoni og videreuddannelse inden for disse områder.

Det afhænger af bestyrelsens nærmere bestemmelse, hvorledes og i hvilket omfang de nævnte formål skal tilgodeses. Som almindelig retningslinje for bestyrelsens skøn skal gælde, at foreningen er grundlagt af Metodistkirken i Danmark, hvorfor formålet stedse skal forvaltes i overensstemmelse med kirkens forskrifter.

**Kapitalanbringelse  
§ 4.**   
Betaniaforeningens kapital anbringes i fast ejendom, obligationer, investeringsforeningsbeviser, børsnoterede og ikke-børsnoterede aktier og lignede.

Værdipapirer skal noteres på foreningens navn og henlægges i åbent depot i et pengeinstitut efter bestyrelsens nærmere bestemmelse. Foreningens kontante beholdning skal indestå i et pengeinstitut på en konto, der lyder på foreningens navn.

**Grundkapital   
§ 5.**   
Betaniaforeningens grundkapital andrager kr. 5.250.000, og er tilvejebragt ved kontant indskud.

**Overskud   
§ 6.**   
I forbindelse med vedtagelse af årsrapporten træffer bestyrelsens afgørelse om, hvorledes årets overskud skal anvendes til støtte efter Betaniaforeningens formål eller henlægges til konsolidering. Bestyrelsen kan beslutte, at årets overskud i et eller flere år helt eller delvis hensættes til senere anvendelse i overensstemmelse med formålsbestemmelsen i § 3. I så fald skal det udtrykkeligt af foreningens regnskaber fremgå, hvilke beløb bestyrelsen på denne måde har hensat til senere anvendelse efter formålet.

**Ledelse  
§ 7.**   
Betaniaforeningen i Danmark ledes af en bestyrelse på seks medlemmer, der vælges af Metodistkirkens danske årskonference. Valg er gældende for tre år, og genvalg kan finde sted.

Bestyrelsen konstituerer sig selv med formand, næstformand og sekretær. Ved konstituering iagttages det, at formanden eller næstformanden skal have sæde i bestyrelsen for henholdsvis Betaniaforeningen i Århus og for Betaniaforeningen på Frederiksberg.

Bestyrelsen fastsætter selv sin forretningsorden.

Bestyrelsen vælger af sin midte tre medlemmer som bestyrelse for ”Den Selvejende Institution Betaniahjemmet i Århus”, som ligeledes varetager foreningens øvrige opgaver på Fyn og Jylland, og tre medlemmer som bestyrelse for ”Den selvejende Institution Betaniahjemmet, Frederiksberg”, som ligeledes varetager foreningens øvrige opgaver på Sjælland og Bornholm.

Ingen ved foreningen ansat kan vælges som medlem af bestyrelsen bortset fra sådanne tilfælde, som har hjemmel i de i Love om Erhvervsdrivende Fonde fastsatte regler om medarbejdervalgte bestyrelsesrepræsentanter. Ulønnet arbejde for Betaniaforeningen i Danmark og de under denne hørende institutioner er ikke til hinder for, at den pågældende kan opstille til valg til bestyrelsen.

Bestyrelsen afholder møde mindst to gange om året eller på skriftlig begæring til formanden fra mindst to bestyrelsesmedlemmer.

Bestyrelsen er beslutningsdygtig, når mindst fire medlemmer er tilstede.

Beslutninger træffes ved almindelig stemmeflerhed. I tilfælde af stemmelighed er formandens og i dennes fravær næstformandens stemme afgørende.

Hvervet som bestyrelsesmedlem er ulønnet.

Ved vakance supplerer bestyrelsen sig selv, indtil nyvalg kan finde sted på den efter vakancens indtræden følgende ordinære Årskonference.

Over Bestyrelsens møder føres en protokol, som underskrives af de i vedkommende møde deltagende medlemmer.

**Bestyrelsens ansvar  
§ 8.**   
Bestyrelsen repræsenterer Betaniaforeningen i alle henseender. Det påhviler bestyrelsen at føre tilsyn med Betaniaforeningens gøremål, at varetage Betaniaforeningens interesser at og påse, at vedtægterne for Betaniaforeningen i Danmark overholdes.

Indstillinger til fondsmyndigheden om ændringer af vedtægten, sammenlægning med andre selvejende institutioner eller opløsning ved uddeling af kapitalen kræver, at fem af bestyrelsens seks medlemmer stemmer herfor.

Ved fondens opløsning skal bestyrelsen anvende kapitalen i overensstemmelse med formålsbestemmelsen i §3.

**Tegning   
§ 9.**   
Foreningen tegnes af formanden i foreningen med et medlem af bestyrelsen. I formandens fravær tegnes foreningen af næstformanden i foreningen med et medlem af bestyrelsen.

Ved køb, salg eller pantsætning af fast ejendom kræves der underskrifter af mindst halvdelen af bestyrelsen og i alle tilfælde underskrift af formanden og næstformanden.

**Årsrapport og revision  
§ 10.**   
Betaniaforeningens regnskabsår går fra 1. januar til 31. december.

Årsrapporten skal revideres af en statsautoriseret revisor, der udpeges af bestyrelsen for et år ad gangen.

Det påhviler revisor at påse, at foreningens kapital forvaltes forsvarligt i overensstemmelse med vedtægten og i en påtegning på regnskabet oplyse, hvorvidt han anser vedtægten for overholdt.

De til Betaniaforeningen hørende forskellige institutioner aflægger selvstændigt driftsregnskab og status revideret af en af bestyrelsen valgt statsautoriseret revisor.

**Ændring af vedtægten  
§ 11.**   
Ændringer i disse vedtægter og vedtagelse af foreningens opløsning kan kun finde sted efter forslag fra bestyrelsen og efter godkendelse af Metodistkirkens Årskonference, hvor mindst ¾ af de afgivne stemmer skal stemme for forslaget for, at dette kan vedtages.

Vedtaget på foreningens årskonference i [by] den [dato]